DOI: 10.14457/tu.the.2023.856
title: แผนธุรกิจร้านราเมนเพื่อสุขภาพ

description: ในปัจจุบันตลาดธุรกิจร้านอาหารในประเทศไทยมีอัตราการเติบโตอย่างต่อเนื่อง เทรนด์ร้านอาหารในปัจจุบันให้ความสำคัญกับการเพิ่มประสบการณ์ในการรับประทานอาหาร (Food Experience) ที่แตกต่างและมีเอกลักษณ์มากกว่าเน้นแค่รสชาติความอร่อยเพียงอย่างเดียว ซึ่งร้านอาหารญี่ปุ่นได้รับความนิยมในประเทศไทยโดยเฉพาะเมนูราเมน รวมถึงพฤติกรรมของผู้บริโภคมีแนวโน้มหันมาใส่ใจในด้านการดูแลสุขภาพมากขึ้น ดังนั้นผู้ศึกษาจึงมองเห็นโอกาสในการทำธุรกิจร้านราเมนเพื่อสุขภาพ เพื่อสร้างความแตกต่างทางธุรกิจร้านราเมนโดยเน้นการคัดเลือกวัตถุดิบที่ดีต่อสุขภาพ คุณภาพระดับพรีเมียม นำมารังสรรค์เมนูราเมนใหม่ ๆ ส่งมอบประสบการณ์การรับประทานราเมนรูปแบบที่แตกต่าง จัดรูปแบบร้านให้ลูกค้าได้เห็นถึงกระบวนการและความพิถีพิถันในการประกอบอาหาร พร้อมทั้งถ่ายทอดเรื่องราวเกี่ยวกับที่มาของวัตถุดิบที่ใช้ในการทำราเมนแต่ละเมนูเพื่อเพิ่มอรรถรสในการรับประทานอาหาร และทำให้ลูกค้ารู้สึกประทับใจข้อมูลจากการสัมภาษณ์เชิงลึกกลุ่มตัวอย่างลูกค้าเป้าหมายที่มีความชื่นชอบการรับประทานราเมนเป็นประจำ มองว่าราเมนเป็นอาหารที่มีเอกลักษณ์ของตัวเอง ซึ่งแตกต่างจากอาหารประเภทอื่นอย่างชัดเจน ทั้งองค์ประกอบของราเมนที่แตกต่างกับซุปแต่ละชนิด รวมถึงคุณภาพของวัตถุดิบและความสามารถในการรังสรรค์ให้ลงตัวเป็นเสน่ห์ของราเมนแต่ละชาม ดังนั้นจึงมองหาเมนูราเมนใหม่ ๆ ที่รสชาติอร่อย สามารถถ่ายทอดรสชาติของวัตถุดิบ โดยมองหาราเมนที่สามารถรับประทานได้โดยไม่ต้องกังวลถึงผลเสียต่อสุขภาพในระยะยาว จึงเป็นที่มาของร้านราเมนเพื่อสุขภาพ กลุ่มเป้าหมายหลักเน้นลูกค้าคนไทย วัยทำงานที่มีอายุ 30 ปีขึ้นไป มีกำลังซื้ออยู่ในระดับปานกลางถึงสูง ในพื้นที่กรุงเทพมหานคร ชอบรับประทานอาหารนอกบ้านและมองหาประสบการณ์ที่ดีในการรับประทานอาหาร รวมถึงให้ความสำคัญกับการเลือกรับประทานอาหารโดยคำนึงถึงการดูแลสุขภาพ ซึ่งกลยุทธ์ทางการตลาด ในช่วงแรกเน้นสร้างการรับรู้ให้แก่ลูกค้าผ่านทางโซเชียลมีเดีย ชูจุดเด่นในด้านเมนูที่แตกต่างจากราเมนดั้งเดิมทั่วไป โดยองค์ประกอบต่าง ๆ เกิดจากการคัดเลือกวัตถุดิบที่ดีต่อสุขภาพ ตลอดจนรูปแบบการนำเสนอที่ใช้ Storytelling และการสร้างความประทับใจในการมาใช้บริการ ส่วนกลยุทธ์ด้านการดำเนินงานร้านราเมนเพื่อสุขภาพตั้งอยู่บริเวณรามคำแหง หัวหมาก ซึ่งเป็นย่านธุรกิจและแหล่งที่อยู่อาศัยที่สำคัญในกรุงเทพมหานคร มีลูกค้ากลุ่มเป้าหมายหลัก เป้าหมายรองอาศัยอยู่และทำงานอยู่ มีกำลังซื้อในระดับปานกลางถึงสูง สามารถเข้าถึงได้ง่าย เดินทางสะดวก มีที่จอดรถเพียงพอ และค่าเช่าเหมาะสม ดังนั้นการเลือกทำเลของร้านราเมนเพื่อสุขภาพในบริเวณนี้ จะช่วยเพิ่มโอกาสที่จะทำให้ธุรกิจสามารถประสบความสำเร็จได้ตามเป้าหมาย กลยุทธ์ทางด้านการเงินของร้านราเมนเพื่อสุขภาพ ใช้แหล่งเงินทุนจากส่วนของเจ้าของ 50% และกู้เงินจากสถาบันการเงิน 50% โดยมีเงินลงทุนรวม 7,000,000 บาท สำหรับใช้สร้างอาคาร ตกแต่งร้าน ซื้ออุปกรณ์ต่าง ๆ และสำรองเงินสดไว้สำหรับการดำเนินธุรกิจ ต้นทุนเฉลี่ยของเงินลงทุน (WACC) ของธุรกิจเท่ากับร้อยละ 11.76 เมื่อประมาณการผลการดำเนินงานเป็นระยะเวลา 5 ปี โดยใช้เครื่องมือทางการเงินต่าง ๆ พบว่าโครงการลงทุนธุรกิจร้านราเมนเพื่อสุขภาพเป็นโครงการที่มีศักยภาพ เนื่องจากธุรกิจร้านราเมนเพื่อสุขภาพสามารถสร้างผลประโยชน์สุทธิเป็นมูลค่าปัจจุบันของกระแสเงินสดรับสุทธิมากกว่ามูลค่าปัจจุบันของเงินที่ลงทุน โดยมีมูลค่าปัจจุบันสุทธิ (NPV) เท่ากับ 4,330,948 บาท มีอัตราผลตอบแทนภายใน (IRR) เท่ากับ 29.01% ซึ่งมีค่ามากกว่าต้นทุนของเงินทุนถัวเฉลี่ย (WACC) ของโครงการลงทุน และมีระยะเวลาคืนทุน 3 ปี 11 เดือน ซึ่งต่ำกว่าระยะเวลาคืนทุนเป้าหมาย 4 ปี ดังนั้นแสดงว่าโครงการลงทุนธุรกิจร้านราเมนเพื่อสุขภาพเป็นโครงการที่เหมาะสมในการลงทุน